Gordhan stel tussentydse Transnet-raad aanPravin Gordhan, minister van openbare ondernemings (Foto: ANA) Pravin Gordhan, minister van openbare ondernemings, het Maandag die drie oorblywende direkteure in die raad van Transnet afgedank en ŉ tussentydse raad aangestel. Volgens Gordhan het hy Seth Radebe, Potso Mathekga en Zainul Nagdee se voorleggings oor waarom hulle hul posisies moet behou, oorweeg en verwerp en hulle daarna met onmiddellike inwerkingtreding afgedank. Die nuwe voorlopige raad word nou gelei deur Popo Molefe, voormalige premier van Noordwes en [voormalige] voorsitter van Passasierspooragentskap (Prasa). Volgens ŉ verklaring van sy kantoor het hy die nuwe tussentydse raad aangestel hangende volwaardige aanstelling in oorlegpleging met die kabinet. Hy het sy vertroue in die nuwe raad uitgespreek. Die direkteure wat Maandag aangestel is, is Louis Zeuner, Ramasela Ganda, Ursuhla Fikelepi, Edward Kieswetter en Dimakatso Matshoga. Die besluit om die hele raad te vervang volg minder as twee weke nadat Luinda Mabaso as voorsitter van die Transnet-raad bedank het. Sy het saam met nie-uitvoerende direkteure Vusi Mkonyane en Yasmin Forbes bedank. Gordhan het gesê ernstige aantygings van wanadministrasie en korrupsie staar Transnet in die gesig. “Die vorige raad het nie werklik die erns van die kwessies besef of die vermoë getoon om daarmee af te reken ten einde die organisasie in die belang van Suid-Afrika te beskerm nie.”